Pta-man verongeluk: ‘Max is al wat ons van my broer het’DJ Ehlers (Foto: Verskaf) ŉ Gesin van Pretoria is in rou gedompel nadat hul oudste seun, ŉ sakeman van Villeria, Maandagaand op slag dood is toe sy motor ŉ boom getref het. Die familie is nou inderhaas op soek na fondse om die man se veghond, Max, wat ses maande oud is en saam hom in die motor was, se lewe te red. ŉ Polisieondersoek na die oorsaak van DJ Ehlers (32) se dood, die mede-eienaar van Barcelos in Elukwatini, is nog nie voltooi nie. Ehlers is Maandagaand tussen 21:00 en 22:00 op die toneel dood verklaar nadat sy motor ŉ boom getref het. Amanda, sy suster, sê die gesin is stukkend oor die afsterwe van hul oudste broer. Die gesin was Maandagaand by ŉ verjaarsdagpartytjie voordat hy verongeluk het. Max het ernstige beserings opgedoen en het vermoedelik sy rugstring gebreek en moet ook ŉ heupvervanging kry. Hy word tans in die Farm Valley-dierehospitaal onder verdowing gehou totdat die gesin ŉ bedrag van minstens R5000 kan insamel om hom te laat opereer. “Max is al wat ons oor het van my broer,” het Amanda gesê. “Ons is tans op soek na ŉ groter huis, maar ons kan nie die huur bybring nie. Ons betaal tans R6 500 en kry bloot nie plekke waar ons ŉ hond kan aanhou vir dieselfde prys nie. Ons wil graag vir Max hou, omdat ons só vir DJ onthou, maar sover lyk dit nie asof dit moontlik gaan wees nie.” Die gesin oorweeg dit om ŉ geskikte huis vir die ses maande oue veghond te kry indien hulle nie na ŉ huis kan trek nie. Verder wag die gesin ook geduldig dat die ondersoek afgehandel word. “Dis erg. Dit maak mens stukkend. Ons het soveel vrae, niemand van ons weet wat gebeur nie. Maar ons weet as ons nie gou plan maak nie, gaan ons Max ook verloor.” Indien jy met die gesin wil kontak maak, kan jy Amanda direk kontak by 062 167 9275.